Kestliku arengu eesmärgid

Kestliku arengu eesmärgid, lühend KAE (ingl k Sustainable Development Goals, lühend SDGs) moodustavad ülemaailmse universaalsete eesmärkide ja näitajate kogumi, mis kutsub üles lõpetama vaesust, võitlema kliimamuutuste ja ebavõrdsuse vastu ning kindlustama kõigile inimestele hea elukvaliteet. Kestliku arengu eesmärgid võeti vastu 25. septembril 2015. aastal New Yorgis ÜRO peakorteris toimunud Säästva arengu tippkohtumisel 193 ÜRO liikmesriigi poolt. Eesmärke on kokku 17, mis on jagatud 169 väiksemaks sihtmärgiks, mida tahetakse saavutada hiljemalt 2030. aastaks. Kestliku arengu eesmärgid jätkavad ja laiendavad aastatel 2000– 2015 kehtinud ÜRO aastatuhande eesmärke (UN Millennium Development Goals). Kõikidelt ÜRO liikmesriikidelt, sealhulgas Eestilt, oodatakse kuni 2030. aastani oma poliitika kujundamisel lähtumist kestliku arengu eesmärkidest.

Ajalugu

Kestliku arengu eesmärgid on jätk 2000. aasta septembris ÜRO tippkohtumisel vastu võetud aastatuhande arengueesmärkidele (ingl k Millennium Development Goals, lühend MDGs), mille keskseks sihiks oli aastatel 2000– 2015 arengukoostöö kaudu üleilmse vaesuse vähendamine.
Aastatuhande arengueesmärke oli kokku 8 ning nendega saavutati vaesuse vähendamises märkimisväärne edu: absoluutses vaesuses elavate inimeste arv ning laste suremus vähenes enam kui poole võrra, parandati puhta joogivee ning hariduse kättesaadavust.
Hoolimata suurtest edusammudest, oli aastatuhande arengueesmärkide saavutamine eri regioonide vahel ebaühtlane, jättes senisest veelgi suuremasse mahajäämusesse kõige vaesema ja haavatavama osa ühiskonnast. Aastatuhande arengueesmärkidest kokkuvõtteid tehes leiti, et täielikuks absoluutse vaesuse kaotamiseks on vaja laiemaid eesmärke kui senised kaheksa ning need peavad tegelema ka absoluutse vaesuse põhjuste likvideerimisega.
Uued sihid järgnevaks 15 aastaks pandi paika 2012. aastal Rio kestliku arengu maailmakonverentsil ning nende alusel hakati välja töötama uusi eesmärke, mis hõlmaksid jätkusuutlikku arengut nii majanduses, sotsiaal- kui ka keskkonnakaitses. 
Kolm aastat hiljem, 25. septembril 2015 võtsid 193 ÜRO liikmesriiki ühiselt New Yorgis ÜRO tippkohtumisel vastu deklaratsiooni „Muudame maailma: säästva arengu tegevuskava aastaks 2030“ (ingl k ’’Transforming our world: the 2030 Agenda for Sustainable Development’’), mis sisaldab 17 ülemaailmset kestliku arengu eesmärki, 169 alaeesmärki, suuniseid nende elluviimiseks ning seire- ja järelmeetmeid.

Eesmärgid

Kestliku arengu eesmärkidega tahetakse kaotada kõikjal maailmas vaesus, kaitsta inimõigusi, võidelda soolise ebavõrdsuse vastu ning tagada planeedi loodusressursside jätkusuutlik majandamine. Eesmärgid on universaalsed ehk kehtivad kõigile ÜRO liikmesriikidele, mitte ainult arenguriikidele. Kõik 17 kestliku arengu eesmärki on omavahel seotud, mis tähendab, et ühe eesmärgi täitmiseks tuleb tähelepanu pöörata ka teistele.
Uued eesmärgid keskenduvad lisaks üleüldise vaesuse vähendamise temaatikale ka kliimamuutuste ja ülemaailmse ebavõrdsuse vastu võitlemisele. Kõikidelt ÜRO liikmesriikidelt, sealhulgas Eestilt, oodatakse kuni 2030. aastani oma poliitika kujundamisel lähtumist kestliku arengu eesmärkidest.
Järgnevalt on välja toodud 17 kestliku arengu eesmärki koos mõningate alaeesmärkidega.

Eesti

Eestil on pikaajaline kogemus säästva arengu vallas ning ÜRO kestliku arengu eesmärke täidetakse olemasolevate riiklike strateegiate kaudu.
Sihiteadlikumalt on Eestis säästvale arengule mõeldud alates 1995. aastast, mil võeti vastu 1992. aasta ÜRO keskkonna- ja arengukonverentsil avaldatud programmist Agenda 21 lähtuv säästva arengu seadus. 2005. aastal võeti Riigikogus vastu riiklik säästva arengu strateegia “Säästev Eesti 21”, mis sätestab Eesti säästva arengu neli peamist eesmärki: kultuuriruumi elujõulisus, heaolu kasv, sidus ühiskond ja ökoloogiline tasakaal. ÜRO kestliku arengu eesmärke viiakse Eestis ellu üheskoos riiklikus säästva arengu strateegias “Säästev Eesti 21” püstitatud eesmärkidega.
“Säästev Eesti 21” ja selles püstitatud eesmärgid on aluseks kõikidele valitsuse arengukavadele ning tänu sellele lähtutakse Eesti poliitika kujundamisel kestliku arengu eesmärkidest.

Kooskõlade uuring

ÜRO kestliku arengu eesmärkide ja Eesti säästva arengu strateegias seatud eesmärkide kooskõla väljaselgitamiseks koostas Riigikantselei 2016. aastal valitsuse poliitika vastavusanalüüsi ülemaailmsete kestliku arengu eesmärkide valguses. Vastavusanalüüs näitas, et 2016. aasta seisuga rakendab Eesti riik juba vajalikke meetmeid kõigis 17 kestliku arengu valdkonnas. Umbes kolmandik 169 alaeesmärgist on kaetud osaliselt või rahvusvahelise koostöö kaudu, vaid mõned alaeesmärgid on tegevustega katmata, näiteks kõrbestumise vastu võitlemine.
Üleüldises plaanis on Eesti juba saavutanud positiivseid tulemusi bioloogilise mitmekesisuse kaitses, taastuvate energiaallikate kasutamises, kaasavas õigusloomeprotsessis, kiires ja laiapõhjalises e-teenuste kättesaadavuses ning hariduse kättesaadavuses ja kvaliteedis.

Seire

ÜRO kestliku arengu eesmärkide elluviimise seire toimub säästva arengu näitajate aruande abil, mida koostab Statistikaamet koostöös Riigikantselei ja ministeeriumidega. 2016. aastal algatati Eesti säästva arengu näitajate nimekirja uuendamine nii, et see ühtiks paremini ÜRO kestliku arengu eesmärkide ja indikaatoritega. Seeläbi on tulevikus võimalik senisest paremini hinnata Eesti panust ja arengut nii riigisiseste kui ka globaalsete kestliku arengu eesmärkide elluviimisel.

Institutsiooniline raamistik

Eesti säästva arengu koordineerimises osalevad nii ministeeriumid kui ka vabaühendused. Keskvalitsuse tasemel koordineerib säästvat arengut Riigikantselei, koordineerides samal ajal ka Vabariigi Valitsuse tegevusprogrammi ning tagades sellega peamiste riiklike strateegiate ühtsuse.
Eesti säästva arengu komisjoni kuuluvad valitsusvälised organisatsioonid erinevatest säästva arengu valdkondadest. Komisjon annab valitsusele poliitikasoovitusi säästva arengu teemadel. Ministeeriumidevaheline säästva arengu töörühm koosneb kõigi ministeeriumide ja Statistikaameti esindajatest. Töörühm kohtub vajaduspõhiselt, näiteks osales see Eesti seisukohtade ettevalmistamisel ÜRO tegevuskava 2030 läbirääkimisteks.

Edasine tegevus

2016. aasta valitsuse poliitika vastavusanalüüsi põhjal peab Eesti jätkama pingutusi mitmes valdkonnas, et saavutada nii ülemaailmseid kestliku arengu kui ka Eesti säästva arengu eesmärke. Peamisteks ülesanneteks on tootlikkuse kasvu suurendamine, majanduse energia- ja ressursitõhususe parandamine, kasvuhoone heitgaaside vähendamine, madalapalgaliste toimetuleku parandamine ning soolise palgalõhe vähendamine. Tuleb leida viise, kuidas suurendada üldsuse teadlikkust kestliku arengu eesmärkidest. Üleüldiselt tuleb jätkata innovaatiliste tehnoloogiliste lahenduste arendamist, mis aitaksid kestliku arengu eesmärke ellu viia.